Pamantayang Oras ng India

Ang **Pamantayang Oras sa India** (sa Ingles: ***Indian Standard Time*** o **IST** ) ay ang sona ng oras na sinusunod sa buong India, na may *offset* na oras na UTC+05:30. Walang DST (*daylight saving time* o oras na nakapagtitipid ng liwanag ng araw) o iba pang mga pag-aayos sa panahon ang India. Sa oras ng militar at abyasyon ang IST ay itinalaga bilang **E*** ("Echo-Star").  

Ang Pamantayang Oras sa India ay kinakalkula batay sa 82.5′ Silangang longhitud, sa Mirzapur, Uttar Pradesh, na halos nasa kaukulang linya ng sanggunian ng longhitud. 

## Kasaysayan 
Pagkatapos lumaya noong 1947 mula sa Gran Britanya, itinatag ng pamahalaan ng India ang IST bilang opisyal na oras para sa buong bansa, bagaman ang Kolkata at Mumbai ay nagpapanatili ng kanilang sariling lokal na oras (kilala bilang Oras sa Kolkata at Oras sa Bombay) hanggang 1948 at 1955, ayon sa pagkakabanggit. Panandaliang ginamit ang *Daylight Saving Time* noong panahon ng Digmaang Tsina-India noong 1962 at ang mga Digmaang Indo-Pakistani noong 1965 at 1971.

## Kritisismo at mga panukala 
Ang layo mula silangan patungong kanluran ng bansa na higit sa 2,933 kilometro (1,822 milya) ay sumasakop sa higit sa 29 degri ng longhitud, na nagreresulta sa pagsikat at paglubog ng araw ng halos dalawang oras na mas maaga sa silangang hangganan ng India kaysa sa Kutch ng Rann sa malayong kanluran. Ang mga naninirahan sa mga estado sa hilagang-silangan ay kailangang iwasto ang kanilang mga orasan sa maagang pagsikat ng araw at maiwasan ang labis na pagkonsumo ng enerhiya pagkatapos ng mga oras na may araw. 

Noong huling bahagi ng dekada 1980, isang pangkat ng mga mananaliksik ang nagmungkahi na paghiwalayin ang bansa sa dalawa o tatlong sona ng oras upang makatipid sa enerhiya. Ang sistemang binaryo o dalawahan na iminungkahi nila ay kinakasangkutan ng pagbabalik ng mga sona ng oras noong panahon ng Briton. Ang kanilang mga rekomendasyon ay hindi pinagtibay. 

Noong 2001, itinatag ng pamahalaan ang isang apat na miyembrong komite sa ilalim ng Ministeryo ng Agham at Teknolohiya upang suriin ang pangangailangan para sa maraming mga sona ng oras upang makatipid ng liwanag ng araw. Ang mga natuklasan ng komite, na ipinakita sa Parliyamento noong 2004 ng Ministro para sa Agham at Teknolohiya na si Kapil Sibal, ay hindi inirerekomenda ang mga pagbabago sa pinag-isang sistema, na nagsasaad na "ang punong meridyano ay pinili gamit ang sanggunian sa isang sentral na istasyon, at ang kalawakan ng Estado ng India ay hindi malaki."

Bagaman patuloy na tumatanggi ang pamahalaan na hatiin ang bansa sa maraming mga sona ng oras, ang mga probisyon sa mga batas sa paggawa tulad ng *Plantations Labor Act, 1951* (Batas sa Paggawa sa mga Pataniman) ay pinapayagan ang mga pamahalaan ng Sentral at Estado na tukuyin at itakda ang lokal na oras para sa isang partikular na lugar ng industriya. Sa Assam, ang mga hardin ng tsaa ay sumusunod sa isang hiwalay na sona ng oras, na kilala bilang *Chaibagaan* o oras ng *Bagan* ('Oras ng Hardin ng Tsaa'), na isang oras nang mas maaga sa IST. Nanatili ang Pamantayang Oras ng India bilang ang tanging opisyal na ginagamit na oras sa India. Noong 2014, sinimulan ng Punong Ministro ng Assam na si Tarun Gogoi na mangampanya para sa isa pang sona ng oras para sa Assam at iba pang mga estado sa hilagang-silangan ng India. Gayunpaman, kailangang linawin pa ito sa Pamahalaang Sentral ng India.

## Pagkakalkula
Ang Pamantayang Oras ng India ay kinakalkula mula sa reperensiyang longhitud ng IST sa 82°30'E na dumaraan malapit sa Vindhyachal ng distrito ng Mirzapur sa Uttar Pradesh.  Noong 1905, ang meridyanong dumaraan sa silangan ng Allahabad ay idineklara bilang isang pangkaraniwang time zone para sa British India at idineklara bilang IST noong 1947 para sa Dominyon ng India. Ang longhitud na 82°30'E ay pinili bilang isang pangkaraniwang meridyano para sa buong bansa dahil ito ay matatagpuan sa gitna sa pagitan ng kanlurang India (lokal na oras UTC+05:00) at hilagang-silangan ng India (lokal na oras UTC+06:00). Sa kasalukuyan, pinapanatili ng Pambansang Pisikal na Laboratoryo ng India ang Pamantayang Oras ng India bad Observatory.

## Mga sanggunian
Kategorya:Mga sona ng oras
Kategorya:Heograpiya ng India